**KLAIPĖDOS MIESTO SAVIVALDYBĖS TARYBA**

**SVEIKATOS IR SOCIALINIŲ REIKALŲ KOMITETAS**

 **POSĖDŽIO PROTOKOLAS**

2020-10-26 Nr. TAR-93

 Posėdžio data 2020-10-20. Pradžia 13.00 val. (nuotoliniu būdu).

 Posėdžio pirmininkas – Kazys Bagdonas.

 Posėdžio sekretorė – Lietutė Demidova.

 Posėdyje dalyvauja komiteto nariai: Artūras Razbadauskas, Vaida Raugelė, Ligita Girskienė,

Alina Velykienė, Arvydas Cesiulis. Nedalyvauja Jurij Šeršniov.

 Savivaldybės administracijos darbuotojai – A. Liesytė, Socialinės paramos skyriaus vedėja, E. Simokaitis, Turto valdymo skyriaus vedėjas, E. Simokaitis, Turto valdymo skyriaus vedėjas, I. Butenienė, Strateginio planavimo skyriaus vedėja, K. Petraitienė, Finansų skyriaus vedėja.

 Dėl darbotvarkės:

 K. Bagdonas siūlo, kadangi komiteto narė V. Raugelė Savivaldybės administracijai pateikė raštą dėl šio klausimo sprendimo ir dabar jai ruošiamas atsakymas, apsispręsti dėl papildomo klausimo įtraukimo į darbotvarkę. K. Bagdonas mano, kad pateiktas V. Raugelės svarstyti klausimas yra administracinis. K. Bagdonas teigia, kad susilaikys nuo klausimo įtraukimo į darbotvarkę.

 V. Raugelė primena, kad apie Klaipėdos miesto nakvynės namus buvo kalbėta dviejuose komitetų posėdžiuose ir abiem atvejais nebuvo priimtas joks sprendimas ir problemos neišspręstos. Siūlo įtraukti klausimą į posėdžio darbotvarkę ir suformuoti politinę nuostatą apie Klaipėdos miesto nakvynės namus - ar yra problemos, ar nėra, o jei yra – įpareigoti Savivaldybės administraciją jas išspręsti.

 A. Cesiulis mano, kad reikia paspartinti klausimo sprendimą. Sako, kad dėl šio klausimo gali pasisakyti Savivaldybės administracijos darbuotojai. Siūlo įtraukti klausimą į darbotvarkę.

 L. Girskienė taip pat siūlo klausimą įtraukti į darbotvarkę.

 A. Velykienė siūlo spęsti Klaipėdos miesto nakvynės namų klausimą.

 Komiteto narių dauguma klausimas įtrauktas į darbotvarkę (susilaiko K. Bagdonas).

 DARBOTVARKĖ (patvirtinta):

 1. Dėl savivaldybės būstų pardavimo. Pranešėjas E. Simokaitis.

 2. Dėl turto perdavimo pagal turto patikėjimo sutartis Klaipėdos miesto asmens sveikatos priežiūros įstaigoms. Pranešėjas E. Simokaitis.

 3. Dėl atleidimo nuo socialinio būsto nuomos mokesčio mokėjimo. Pranešėja L. Murauskienė.

 4. Dėl savivaldybės būsto ir socialinio būsto nuomos tvarkos aprašo patvirtinimo. Pranešėja L. Murauskienė.

 5. Dėl socialinio būsto nuomos sąlygų pakeitimo. Pranešėja L. Murauskienė.

 6. Dėl Klaipėdos miesto savivaldybės tarybos 2020 m. vasario 27 d. sprendimo Nr. T2-33 „Dėl Klaipėdos miesto savivaldybės 2020–2022 metų strateginio veiklos plano patvirtinimo“ pakeitimo. Pranešėja I. Butenienė.

 7. Dėl Klaipėdos miesto savivaldybės tarybos 2020 m. vasario 27 d. sprendimo Nr. T2-27 „Dėl Klaipėdos miesto savivaldybės 2020 metų biudžeto patvirtinimo“ pakeitimo. Pranešėja K. Petraitienė.

 8. Dėl tinkamų paslaugų teikimo Klaipėdos miesto nakvynės namuose užtikrinimo. Pranešėja V. Raugelė.

 1. SVARSTYTA. Savivaldybės būstų pardavimas.

 Pranešėjas – E. Simokaitis. Pažymi, kad siekiama įgyvendinti savivaldybės būstų nuomininkų prašymus dėl leidimo įsigyti būstus ir atlikti pardavimo procedūras.Sako, kadSavivaldybės administracijai pateikti savivaldybės būstų nuomininkų V. L. ir P. B. prašymai pirkti nuomojamus būstus, pirkėjai už perkamus būstus atsiskaitys, sumokant nustatytą kainą po sprendimo priėmimo arba per 3 mėn. po pirkimo-pardavimo sutarties pasirašymo.

 NUTARTA. Pritarti pateiktam sprendimo projektui bendru sutarimu. (Kazys Bagdonas, Vaida Raugelė, Ligita Girskienė, Alina Velykienė, Arvydas Cesiulis).

 2. SVARSTYTA. Turto perdavimas pagal turto patikėjimo sutartis Klaipėdos miesto asmens sveikatos priežiūros įstaigoms.

 Pranešėjas – E. Simokaitis. Teigia, kad tarybos sprendimo projektas teikiamas siekiant Klaipėdos miesto viešosioms asmens sveikatos priežiūros įstaigoms perduoti Klaipėdos miesto savivaldybei nuosavybės teise priklausantį turtą valdyti, naudoti ir disponuoti patikėjimo teise pagal turto patikėjimo sutartis. Turto perdavimas pagal patikėjimo sutartį savivaldybės asmens sveikatos priežiūros įstaigoms sudarys prielaidas atitinkamai į Privalomojo sveikatos priežiūros fondo (PSDF) lėšomis kompensuojamų paslaugų įkainius įskaičiuoti perduoto turto nusidėvėjimo sąnaudas, kurios galės būti naudojamos valdomo ilgalaikio turto atnaujinimui.

 NUTARTA. Pritarti pateiktam sprendimo projektui bendru sutarimu (Kazys Bagdonas, Vaida Raugelė, Ligita Girskienė, Alina Velykienė, Arvydas Cesiulis).

 3. SVARSTYTA. Atleidimas nuo socialinio būsto nuomos mokesčio mokėjimo.

 Pranešėja – L. Murauskienė. Siūlo nuo 2020 m. spalio 1 d. iki 2020 m. gruodžio 31 d. atleisti nuo socialinio būsto (duomenys neskelbtini), Klaipėdoje, nuomos mokesčio mokėjimo šio būsto nuomininkę S. D.

 V. Raugelė siūlo pritarti pateiktam sprendimo projektui.

 NUTARTA. Pritarti pateiktam sprendimo projektui bendru sutarimu. (Kazys Bagdonas, Vaida Raugelė, Ligita Girskienė, Alina Velykienė, Arvydas Cesiulis).

 4. SVARSTYTA. Savivaldybės būsto ir socialinio būsto nuomos tvarkos aprašo patvirtinimas.

 Pranešėja – L. Murauskienė. Sako, kad šiuo sprendimo projektu siekiama įgyvendinti 2020 m. gegužės 7 d. Lietuvos Respublikos paramos būstui įsigyti ar išsinuomoti įstatymo Nr. XII-2885 pakeitimus bei atsižvelgti į Klaipėdos miesto savivaldybės Kontrolės ir audito tarnybos 2020 m. gegužės 5 d. audito „Savivaldybės nekilnojamojo turto valdymas“ ataskaitos Nr. KAT16-(4.2)-4 rekomendacijų įgyvendinimo plano 5.1 ir 5. 2 punktų įgyvendinimą. L. Murauskienė teigia, kad tai naujas tvarkos aprašas ir jame atsirado naujas punktas dėl socialinio būsto nuomojimo asmenims neįrašytiems į sąrašą.

 NUTARTA. Pritarti pateiktam sprendimo projektui bendru sutarimu. (Kazys Bagdonas, Vaida Raugelė, Ligita Girskienė, Alina Velykienė, Arvydas Cesiulis).

 5. SVARSTYTA. Socialinio būsto nuomos sąlygų pakeitimas.

 Pranešėja – L. Murauskienė. Siūlo patenkinti Savivaldybės socialinio būsto *(duomenys neskelbtini),* Klaipėdoje, nuomininkės S. M. prašymą pakeisti nuomos sąlygas. Pagal 2019 metų Metinės gyventojo (šeimos) deklaracijos duomenis nuomininkės deklaruotas turtas daugiau kaip 25 proc. viršija Paramos būstui įsigyti ar išsinuomoti įstatymo (toliau-Įstatymas) 11 straipsnio 3 dalyje nustatytus pajamų dydžius teisei į socialinio būsto nuomą pagrįsti. Dėl šios priežasties teisę nuomotis būstą socialinio būsto nuomos sąlygomis ji yra praradusi.

1. Cesiulis siūlo pritarti pateiktam sprendimo projektui.

 NUTARTA. Pritarti pateiktam sprendimo projektui bendru sutarimu. (Kazys Bagdonas, Vaida Raugelė, Ligita Girskienė, Alina Velykienė, Arvydas Cesiulis).

 6. SVARSTYTA. Klaipėdos miesto savivaldybės tarybos 2020 m. vasario 27 d. sprendimo Nr. T2-33 „Dėl Klaipėdos miesto savivaldybės 2020–2022 metų strateginio veiklos plano patvirtinimo“ pakeitimas.

 Pranešėja – I. Butenienė. Pažymi, kad sprendimo projekto tikslas – pakeisti Klaipėdos miesto savivaldybės 2020–2022 m. strateginio veiklos plano (patvirtinto Klaipėdos miesto savivaldybės tarybos 2020 m. vasario 27 d. sprendimu Nr. T2-33 „Dėl Klaipėdos miesto savivaldybės 2020–2022 metų strateginio veiklos plano patvirtinimo“ programas.

 Sprendimo projektas parengtas nes: buvo priimti teisės aktai, kurie įtakoja strateginio veiklos plano programų turinį (dėl valstybės biudžeto dotacijų paskirstymo sritims, ES lėšų ir pan.), Savivaldybės administracijos padaliniai pateikė siūlymus dėl pokyčių programose.

 Teigia, kad įgyvendinami Darbo grupės siūlymai – įtraukiama į Strateginį veiklos planą priemonė, susijusi su Klaipėdos universitetinės ligoninės vidiniu mikroklimato tyrimo atlikimu, taip pat galimybių studijos dėl sveikatos įstaigų plėtros ir nepriklausomo veiklos audito atlikimas, ataskaitos parengimas ir veiklos efektyvumo didinimo galimybių pateikimas, paslaugos pirkimas. I. Butenienė teigia, kad Socialinės atskirties mažinimo programoje kai kurių projektų įgyvendinimas perkeliamas.

 NUTARTA. Pritarti pateiktam sprendimo projektui bendru sutarimu. (Kazys Bagdonas, Vaida Raugelė, Ligita Girskienė, Alina Velykienė, Arvydas Cesiulis).

 7. SVARSTYTA. Klaipėdos miesto savivaldybės tarybos 2020 m. vasario 27 d. sprendimo Nr. T2-27 „Dėl Klaipėdos miesto savivaldybės 2020 metų biudžeto patvirtinimo“ pakeitimas.

 Pranešėja – K. Petraitienė. Teigia, kad sprendimo projektu biudžeto pajamas siūloma padidinti 2485,5 tūkst. Eur, iš jų: mažinama 35,9 tūkst. Eur Europos Sąjungos finansinės paramos ir bendrojo finansavimo lėšos; didinama 2389,4 tūkst. Eur speciali tkslinė dotacija ugdymo reikmėms finansuoti;

didinama 130,0 tūkst. Eur dotacija neformaliajam vaikų švietimui, didinama biudžetinių įstaigų pajamų įmokos į savivaldybės biudžetą 2,0 tūkst. Eur, iš jų: didinama 18,8 tūkst. Eur – pajamos už prekes ir paslaugas ir mažinama 16,8 tūkst. Eur – įmokos už išlaikymą švietimo, socialinės apsaugos ir kitose įstaigose, atsižvelgiant į Savivaldybės administracijos pateiktas paraiškas. Be to, pagal Savivaldybės administracijos pateiktas paraiškas, atsižvelgiant į Strateginio veiklos plano pakeitimo projektą, siūloma patikslinti asignavimus, nekeičiant bendros asignavimų apimties, pagal išlaidų ekonominę klasifikaciją ir tarp vykdomų programų.

 K. Petraitienė sako, kad siūloma didinti Savivaldybės biudžeto asignavimus 2485,5 tūkst. Eur Savivaldybės administracijai, iš jų: Aplinkos apsaugos programai vykdyti siūloma mažinti 299,6 tūkst. Eur, Ugdymo proceso užtikrinimo programai vykdyti siūloma didinti 1876,3 tūkst., Socialinės atskirties mažinimo programai vykdyti siūloma mažinti 39,9 tūkst. Eur, Sveikatos apsaugos programai vykdyti siūloma didinti 31,3 tūkst. Eur.

 NUTARTA. Pritarti pateiktam sprendimo projektui bendru sutarimu. (Kazys Bagdonas, Vaida Raugelė, Ligita Girskienė, Alina Velykienė, Arvydas Cesiulis).

 8. SVARSTYTA. Tinkamų paslaugų teikimo Klaipėdos miesto nakvynės namuose užtikrinimas.

 Pranešėja – V. Raugelė. Sako, kad pateiktame rašte merui ir Savivaldybės administracijai išdėstė tris Klaipėdos miesto nakvynės namų (toliau – Nakvynės namai) pagrindines problemas: dėl patalpų, darbuotojų (personalo) ir saugios nakvynės paslaugos. Teigia, kad viena iš problemų – dušai, kadangi jie praktiškai nenaudotini ir tai yra arba garantinio laikotarpio darbai arba jiems reikalingi kiti, projekte nenumatyti, sprendiniai. Prašo protokoliniu pavedimu įpareigoti Savivaldybės administraciją pateikti informaciją apie klausimo sprendimą dėl dušo patalpų.

 D. Petrolevičius teigia, kad planuojama (dėl dušo patalpų) keisti sprendinius.

 A. Liesytė mano, kad defektai turi būti ištaisyti rangovo sąskaita.

 V. Rugelė siūlo (po mėnesio) pateikti komitetui informaciją apie problemos sprendimo eigą.

 A. Velykienė siūlo rekomenduoti Savivaldybės administracijai pasvarstyti - atlikti ekspertizę arba suremontuoti patalpas ir susidariusius nuostolius, dėl defektų taisymo, išieškoti iš rangovo teismo tvarka. Pritaria, kad būtų pateikiama po mėnesio informacija apie problemos sprendimo eigą.

 A. Cesiulis pritaria, kad po mėnesio būtų pateikta informacija. Siūlo Savivaldybės administracijai rasti problemos sprendimo būdą.

 L. Girskienė pritaria siūlymui. Mano, kad reikia šalinti defektus Savivaldybės lėšomis, o vėliau aiškintis situaciją.

 V. Raugelė mano, kad reikia spręsti (kadangi gauta raštiškų skundų) ir Nakvynės namų vidaus problemas (dėl komunikavimo, sąlygų, etatų paskirstymo ir kt.). Prašo Savivaldybės administracijos įvertinti įstaigos vadovo darbą ir protokoliniu pavedimu įpareigoti Savivaldybės administraciją pateikti informaciją komitetui (po mėnesio) apie Nakvynės namų vidaus problemų sprendimą.

 A. Cesiulis, A. Velykienė, L. Girskienė, A. Razbadauskas pritaria, kad po mėnesio būtų pateikta informacija apie klausimo sprendimo eigą (priimtus sprendimus).

 V. Raugelė primena, kad Nakvynės namuose Dubysos g. (naujai pastatytuose konteineriuose) teikiamos 2 paslaugos - laikino apgyvendinimo ir saugios nakvynės (su medicinine pažyma). Teigia, kad per parą Nakvynės namuose galėtų būti suteikiamos 8 paslaugos saugiai nakvynei, tačiau 2 patalpos iš 4-ių paverstos sandėliavimo patalpomis. Mano, kad vertėtų inicijuoti įstaigos darbą reglamentuojančių teisės aktų pakeitimus ir išspręsti klausimą dėl privalomos pažymos saugiai nakvynės paslaugai teikti. V. Raugelė siūlo protokoliniu pavedimu įpareigoti Savivaldybės administraciją po mėnesio pateikti komitetui galimus sprendimo būdus.

 K. Bagdonas sako, kad paslaugos yra teikiamos ir mano, kad sprendinius komitetas galėtų priimti gavęs atsakymus iš įstaigos vadovo ir Savivaldybės administracijos.

 A. Velykienė mano, jei komitetas nesusikalba su pirmininku, Kontrolės komitetas galėtų pavesti Kontrolės ir audito tarnybai atlikti Nakvynės namų veiklos ir finansinį auditus. Teigia, kad paslaugų kokybė turi būti aukštesnio lygio.

 L. Girskienė sutinka, kad įstaigoje yra problemų. Siūlo jas spręsti.

           NUTARTA. Priimti protokolinius pavedimus:

 8.1. Įpareigoti Savivaldybės administraciją po mėnesio pateikti komitetui informaciją apie Nakvynės namų dušo patalpų sutvarkymo eigą, šio klausimo sprendimo pažangą.

 8.2. Įpareigoti Savivaldybės administraciją po mėnesio pateikti komitetui informaciją apie įstaigos vidaus problemų (personalo) sprendimus, įvertinant visus nusiskundimus.

 8.3. Įpareigoti Savivaldybės administraciją po mėnesio pateikti komitetui galimus sprendimo būdus, kurie užtikrintų, kad privalomos pažymos reikalavimas nebūtų kliūtis pilna apimtimi teikti saugios nakvynės paslaugas: ​kokius teisės aktus, tvarkas reikia keisti arba pasirašyti susitarimą su GMP, arba priimti kitus sprendimus.

 Pritarta bendru sutarimu. (Kazys Bagdonas, Vaida Raugelė, Ligita Girskienė, Alina Velykienė, Artūras Razbadauskas).

 Posėdis baigėsi 14.20 val.

Posėdžio pirmininkas Kazys Bagdonas

Posėdžio sekretorė Lietutė Demidova